[Foto’s] Boer se blink plan trek selfs oorsee aandagFoto: Verskaf Ons weet nou al ŉ boer maak maklik ŉ plan, maar ŉ Vrystaatse boer het omtrent ŉ kreatiewe plan gemaak. Naudé Ferreira (52) boer hoofsaaklik met mielies tussen Virginia en Hennenman. Naudé en vier van sy buurmanne vergader elke drie maande om na mekaar se lande te kyk en te praat oor die mielies. “Die afgelope paar jaar kon ons nie veel sê oor die mielies nie omdat dit so droog was en dan het ons sommer net in die lande gebraai. Toe dit nou my beurt is, het ek besluit om hierdie stellasie te bou sodat ons mooi na die mielies kan kyk,” sê Naudé. Hy het die stellasie op ŉ Agrico-spilpunt, wat lande natlei, gebou omdat dit stewiger is as ander spilpunte. Hy het toe die spilpunt op sy vinnigste gestel sodat min water spuit terwyl die manne braai. Die spilpunt neem ongeveer sewe ure om een keer in die rondte te draai. “Dit het omtrent ŉ dag gevat om die ding aanmekaar te sit. Ek moes dit lekker stewig maak, want twee van my buurmanne is groot manne,” skerts hy. Die stellasie het ook plek vir ŉ braaier, hoewel dit nie op die foto gesien kan word nie. Mens klim sommer maklik op en af met ŉ leer en Naudé sê hy en ŉ vriend het sommer hul vroue ook vir Valentynsdag op dié spilpuntbraai bederf. “Almal wil nou op die ding ry,” lag hy. Naudé se uitvindsel het baie mense aan die skater en het selfs aandag getrek oorsee. En waar is die yskas vir al die drinkgoed? “Nee wat, die drankies kry nie tyd vir warm word nie…,” sê Naudé. Foto: Facebook Foto: Facebook